b'\n_START_ARTICLE_\nInternational Standard Serial Number\n_START_PARAGRAPH_\nInternational Standard Serial Number (ISSN, \xc3\xaen rom\xc3\xa2n\xc4\x83 Num\xc4\x83r de serie standard interna\xc8\x9bional) este un num\xc4\x83r de serie de opt cifre folosit pentru a identifica \xc3\xaen mod unic o publica\xc8\x9bie periodic\xc4\x83. ISSN este \xc3\xaen mod special util la distingerea publica\xc8\x9biilor cu acela\xc8\x99i titlu. Este folosit la ordonare, catalogare \xc8\x99i alte practici legate de literatura periodic\xc4\x83._NEWLINE_Sistemul ISSN a fost schi\xc8\x9bat pentru prima dat\xc4\x83 ca standard interna\xc8\x9bional de c\xc4\x83tre International Organization for Standardization (ISO) \xc3\xaen 1971 \xc8\x99i a fost publicat ca ISO 3297 \xc3\xaen 1975. Subcomitetul ISO TC 46/SC 9 este cel responsabil de men\xc8\x9binerea standardului.\n_START_SECTION_\nIstoric\n_START_PARAGRAPH_\nStandardul ISO 3297, care define\xc8\x99te regulile de atribuire a ISSN-urilor, a fost introdus \xc3\xaen 1975. La momentul cre\xc4\x83rii organiza\xc8\x9biei interna\xc8\x9bionale, gestionarea procesului de atribuire ISSN a fost realizat\xc4\x83 din 75 de centre ISSN na\xc8\x9bionale, coordonate de Centrul Interna\xc8\x9bional ISSN (englez\xc4\x83 ISSN International Centre; francez\xc4\x83 Le Centre international de l\xe2\x80\x99ISSN\xc2\xa0\xe2\x80\x94 CIEPS), situat \xc3\xaen Paris - cu sprijinul UNESCO \xc8\x99i al Guvernului Fran\xc8\x9bei. Numerele sunt fixate prin intermediul CIEPS \xc3\xaen Registrul ISDS (din Sistemul interna\xc8\x9bional de date seriale), cunoscut \xc8\x99i sub numele de Registrul ISSN (francez\xc4\x83 Registre de l\xe2\x80\x99ISSN).'